Årsberetning 2021

I Tørring bryster vi os på, at fællesskab er vejen frem. Vi har nogle klare mantraer, der bakker op dette. Det første mantra, jeg vil nævne er: ”Ingen kan alt, men alle kan noget”

Tørring er et rummeligt og inkluderende sted: Her er plads til alle, og her kommer mange forskellige mennesker.
Det fælles tredje er hesten: et fantastisk ”sportsredskab” – og en helt særlig og kærlig ven.

Ridning er en sport for alle. Det er ganske vist ikke alle, der bliver elite ryttere, men alle kan ride. Og det er dét, der gør ridning så fantastisk en sport. Ingen kan alt, men alle kan noget. Det er en inkluderende sport.
Ridning giver motion – det kan være en konkurrencesport – det kan være et fristed, en slags terapi eller mindfulness, som kan give ro i krop og sind – det kan være mere gymnastisk – eller sågar også være leg. Det er vist kun fantasien, der sætter grænser.
Det er jo ikke kun det sportslige, det kropslige, der gør ridning til en fantastisk sport. Hestens væsen og det venskab, man kan knytte til hesten – og ikke nok med det, så er hesten som fælles tredje også med til at skabe et fællesskab.
Fællesskabet er vigtigt. Det hjælper os til at se, at vi kan noget, at vi kan bidrage og at vi er en del af noget, der er større end os selv. Alle fortjener at være med i et fællesskab – og i Tørring er det muligt for alle og enhver, netop fordi vi møder mennesker med en vished om, at ingen kan alt, men alle kan noget.

Efter min mening er FÆLLESSKAB overskriften for Tørring Rideklubs 2021. Det er noget, vi skal tage med os ind i 2022.
For i 2021 har vi formået at hygge os og have det sjovt i fællesskab på trods af corona. Det er ikke, fordi der er noget, der kan påpeges, som har gjort forskellen, men der er sket noget med stemningen. Den har fået en anden kraft.

Vi har også i bestyrelsen lavet tiltag, som har til formål at højne fællesskabet.

Efter et stærkt restriktiv 2020 og en opstart i 2021 med nedlukning, arrangerede vi i juni en sommerafslutning.
Pga. corona havde vi ikke planlagt eller forventet noget særligt, men det blev alligevel ret vellykket.
Arrangementet blev afholdt udendørs i dejligt solskinsrigt sommervejr. Vi åbnede springbutikken, hvorfra der kunne hentes vand, saft og kage.
Underviserne havde arrangeret ponygames, stop-dans og rundbold for alle. Og mens og mellem aktiviteterne var der mulighed for en hyggelig snak og sol til næsetippen. Det var en virkeligt hyggelig eftermiddag.

I september åbnede vi Rytterstuens kiosk. Den er åben, mens der er hold undervisning om eftermiddagen. Formålet har dels været et økonomisk tiltag, men i særdeleshed også et tiltag, som vi i håber på sigt, kan give et godt rum for et stærkere fællesskab i hverdagene. For en ting er, hvad vi kan skabe til stævner og arrangementer, det er bonus. Men opbakningen til klubben og tilhørsforholdet skal skabes i hverdagene hos og blandt vores ryttere, deres nære og vores medlemmer.
Den bedste måde at skabe vækst er ved at værne om det fællesskab, vi allerede har. For et godt fællesskab gør det attraktivt at komme til Tørring.
Kiosken er blevet taget godt imod, men det er et langsigtet projekt. Det er en ny vane, som vi skal have til at sætte sig fast. Og det kræver en indsats, som vi selvfølgelig er villige til at give.
Søs og Lars passer den så godt, og vi deler jævnligt åbningstiderne på Facebook for at minde om, at kiosken er åben. Vi tror på det, at det nok skal blive godt.

Vi har ikke haft nogle større stævner i 2021 pga. corona, men vi formåede i oktober at holde et ministævne med Halloweentema. Der var selvfølgelig præmie til bedst udklædte.
Det var et meget vellykket arrangement med flot opbakning fra ryttere og forældre. Vi havde Rytterstuen fyldt godt op med glade ansigter og god stemning – så det var en klar succes!

Overordnet set har hverdagen kørt godt – og arrangementerne ligeså. Det kan vi takke vores gode, ihærdige frivillige, vores dygtige personale og vores dejlige medlemmer, ryttere og deres nære for.

Vi har igen i 2021 kigget på, hvordan vi kan optimere vores økonomi. 2021 er det første hele år, hvor vi har kørt på den nye kontrakt med Randers Kommune, så indvirkningen på økonomien er virkeligt blevet en realitet. Vi ved, at vores klubøkonomi halter bagefter. Den ændrede kontrakt og corona har ikke gjort vores udfordringer mindre.
Selvom vi har fundet på meget godt, så er det ikke lykkedes at lukke hullet i 2021. Og med kun 1,5 år tilbage på skolekontrakten, må vi bare konstatere, at vi må beholde arbejdstøjet på og fortsætte de ellers gode indsatser vi har givet. Vi har gjort det godt, så det er kun ærgerligt, at det overskygges af, at vi kommer ud med et underskud som helhed.

Vi håber og tror selvfølgelig på, at SFO’en og samarbejdet med skolen og kommunen fortsætter. Vi skal ifølge kontrakten evalueres sommeren 2024 – og heldigvis kan vi igen og igen bevise vores værd med de flotte resultater vi leverer. Vi har så flotte inklusionsprocenter og gode historier at dele. Og jeg ved, at personalet – med Else Marie ved roret – vil gøre alt i deres magt for at forlænge kontrakten.

I ledelsen er der igen i 2021 blevet kigget på besparelser. Vi har foretaget nogle tiltag som er trådt i kraft fra årsskiftet, som minimum kan dække det underskud, der har været i 2021.
Vi kan selvfølgelig håbe at genoptagelse af stævneaktivitet, de tiltag, vi ellers har foretaget, og det, der ellers er planlagt, kan hjælpe endnu mere. Indtil videre har vi i hvert fald i 2022 haft pæne overskud til stævnerne.

Og så skal vi huske vores mantraer. Ud over det jeg allerede har nævnt, kan jeg nævne endnu et mantra: Ingen gør noget tort alene.
Vi får brug for hinanden og vores fællesskab, så vi kan værne om Tørring og Tørringånden.

Selvom vores økonomi ikke er prangende, så skal vi huske på alle de gode stunder, vi har og det gode fællesskab vi alle er en del af.

Tak til undervisere og frivillige for jeres daglige indsats for at give vores ryttere et godt sted at være. Og tak til ansatte, frivillige, venner og bekendte for den hjælp, I har givet til arrangementer. Ingen hjælp er for lille – vi sætter pris på hvert minut af jeres tid og gode energi, som I deler med os!

Tak til bestyrelsen og ledelsen for nogle gode, produktive møder. Og tak fores jeres uendelige tro på Tørring

Og ikke mindst tak til alle, der taler for Tørrings værdier og for os som sted. Det gælder både for Tørring Skole og Tørring Rideklub.
Den gode omtale og deling af succeshistorier er varmer vores hjerter og gør os stolte af at være her. Det er derfor, vi er her og derfor vi vil kæmpe videre.

Jeg håber på et godt 2022 – med udgangspunkt i de gode stunder fra 2021 – og husker på, at vi i Tørring ikke kan alt, men vi kan noget – for selvom vi ikke er verdens mestre, så er vi gode, når vi er sammen.

På vegne af Tørring Rideklubs Bestyrelse
Maiken Pedersen.